পরের বছর পুজো কবে? রইল আগামী শারদীয়ার নির্ঘণ্ট

ওয়েব ডেস্ক: আজ বিজয়া দশমী। নবমী কাটতেই বিষাদের সুর ভেসে উঠছে চারিদিকে। আজ মন খারাপের দশমী। প্রাণের উৎসবের সমাপ্তির সুর। ঠাকুর দালান তেকে পুজো মণ্ডপ, মন ভার সর্বত্র। মর্ত্যের মায়া কাটিয়ে কৈলাসে পাড়ি দেবেন মা। বৃষ্টি মাথায় নিয়ে মণ্ডপে মণ্ডপে চলছে দেবীবরণ, আরতি, সিঁদুর খেলা। শেষবেলায় উমাকে বিদায় জানাতে ঘরে ঘরে প্রার্থণা, আবার এসো মা। বাঙালির ঘরে ঘরে মন খারাপের আওয়াজ। আবার প্রাণের উৎসবের জন্য় আরও একটা বছরের অপেক্ষা করতে হবে। তব, পরের বছর উৎসব কবে জানেন?

চলতি বছর শারদোৎসবের তিথি ছিল অনেক আগেই। সেপ্টেম্বরের শেষ সপ্তাহে শুরু হওয়া দুর্গাপুজোর ইতি হয়েছে ২ অক্টোবর। আর আগামী বছরের শারদোৎসবের জন্য অপেক্ষা করতে হবে প্রায় ১২ মাস। ইতিমধ্যেই উৎসবপ্রিয় বাঙালির নজর আগামী বছরের ক্যালেন্ডারে। সেখানে এখনই প্রকাশিত হয়েছে ২০২৬ সালের দুর্গাপুজোর নির্ঘণ্ট। ২০২৬ সালে মহালয়া পড়ছে ১০ অক্টোবর, শনিবার। মহালয়ার দিন থেকেই দেবীপক্ষের সূচনা এবং পিতৃপক্ষের অবসান। সেই সঙ্গে রেডিয়োর ভোরবেলা ‘মহিষাসুরমর্দ্দিনী’ শোনার চিরাচরিত আবহও বাঙালির মনে নতুন উদ্দীপনা জাগাবে।

আরও পড়ুন: প্রাণের উৎসবের সমাপ্তির সুর, বিসর্জনে বাড়তি নজরদারি কলকাতা পুলিশের

১৭ অক্টোবর, শনিবার পড়েছে ষষ্ঠী। ওই দিন থেকেই শহর কলকাতা এবং মফস্‌সলে মণ্ডপ উদ্বোধন, দেবীর বোধনের মধ্যে দিয়ে শুরু হবে উৎসব। ১৮ অক্টোবর, রবিবার পালিত হবে সপ্তমী। ভোরে কলা-বৌ স্নান ও নবপত্রিকা প্রবেশের মধ্য দিয়ে শুরু হবে সপ্তমীর পুজো। ১৯ অক্টোবর, সোমবার অষ্টমী, সন্ধ্যায় সন্ধিপুজো। ২০ অক্টোবর, মঙ্গলবার পড়ছে নবমী। শেষে ২১ অক্টোবর, বুধবার বিজয়া দশমী। দুর্গার বিসর্জনের মধ্য দিয়ে সমাপ্ত হবে পাঁচ দিনের উৎসব।

চলতি বছর ২ অক্টোবর বিজয়া দশমীর পর কোজাগরী লক্ষ্মীপুজোর নির্ঘণ্ট হল ৬ অক্টোবর। তবে আগামী বছর কোজাগরী লক্ষ্মীপুজো হবে ২৫ অক্টোবর।